A TANÁCS HATÁROZATA
(2004. december 13.)
az Osztrák Köztársaságnak a tagállamok forgalmi adóra vonatkozó jogszabályainak összehangolásáról szóló, 77/388/EGK hatodik irányelv 17. cikkétől eltérő intézkedés alkalmazására történő felhatalmazásáról
(2004/866/EK)
AZ EURÓPAI UNIÓ TANÁCSA,
tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapításról szóló, 1977. május 17-i 77/388/EGK hatodik tanácsi irányelvre (1), és különösen annak 27. cikke (1) bekezdésére,
tekintettel a Bizottság javaslatára,
mivel:
(1)
Az osztrák hatóságok egy, a Bizottság Főtitkárságánál 2003. december 12-én nyilvántartásba vett levélben kérelmezték egy, a hatodik irányelv 17. cikkétől eltérő különös intézkedés alkalmazásának engedélyezését.
(2)
A többi tagállamot 2004. március 26-án értesítették e kérelemről.
(3)
Az eltérő intézkedés célja az, hogy teljesen kizárja a HÉA-levonási jogból azon termékekre és szolgáltatásokra történő kiadásokat, amelyeket teljes felhasználásuk több mint 90 %-ában az adóalany vagy alkalmazottja privát céljaira, vagy általában nem üzleti célra használják. ezt az eltérő intézkedést a hozzáadott-érték adó egyszerűsítése iránti szükségesség indokolja.
(4)
Ezen engedély időtartamának lejártát 2009. december 31. napjában kell megállapítani. Ez a maximális határidő lehetővé teszi, hogy az Ausztria által ez idő alatt összegyűjtött tapasztalatok fényében felmérhető legyen, hogy célszerű-e fenntartani az eltérő intézkedést.
(5)
Az eltérő intézkedés nincs negatív hatással a Közösség HÉÁ-ból származó saját forrásaira.
ELFOGADTA EZT A HATÁROZATOT:
1. cikk
A 77/388/EGK irányelv 17. cikke (2) bekezdésétől eltérve, az Osztrák Köztársaság számára engedélyezik, hogy kizárja a HÉA-levonási jogból azon termékekre és szolgáltatásokra vonatkozó kiadásokat, melyeket teljes felhasználásuk több mint 90 %-ában az adóalany vagy alkalmazottja magáncéljaira, vagy általában nem üzleti célra használ fel.
2. cikk
Ezt a határozatot 2009. december 31-ig kell alkalmazni.
3. cikk
Ennek a határozatnak az Osztrák Köztársaság a címzettje.
Kelt Brüsszelben, 2004. december 13-án.